මාවනැල්ල අරණායක ඇතුළු කෑගල්ල දිසාවේ සහ රත්නපුර දිසාවේ සබරගමුව පළාත් සභා බල ප්‍රදේශයේ රජයේ රෝහල්වල සහ ආයුර්වේද රෝහල්වල දිගු කලක සිට අනියම් ආදේශක කම්කරුවන් ලෙසට සේවය කරමින් සිටි තුන්සියයකට (300) වැඩි සේවක පිරිසක් ස්ථිර සේවක පිරිස් ලෙසට පළාත් සභා මහ ඇමැති මහීපාල හේරත් මහතා විසින් ස්ථිර සේවකයන් ලෙස පත් කැර එම පිරිස්වලට රජයේ සේවා සඳහා ලැබෙන හිමිකම් ලබාගන්නට හැකි පිරිසක් බවට පත් කැර තිබේ.මෙහිදී පුරා වසර ගණනාවක සිට අනියම් කම්කරු සේවාවේ යෙදුණු සේවක සේවිකාවන් හට ස්ථිර වැටුප්, විශ්‍රාම වැටුප් හිමිකම් ඇතුළු රජයේ සේවක පිරිස්වලට ලැබිය යුතු, හිමිවිය යුතු සියලු වරප්‍රසාදයන් ලබා දෙමින් මහ ඇමැතිවරයා විසින් ගන්නා ලද නව පියවර කාගෙත් ප්‍රශංසාවට ලක්ව ඇති බව ද වාර්තා වෙයි.මෙම ස්ථිර පත්වීම් ලිපි ප්‍රදානය කිරීම ඉකුත් සති අන්තයේදී පළාත් සභා ශ්‍රවණාගාරයේදී සිදුකළ අතර එම අවස්ථාවට සබරගමුව පළාත් සභා ආණ්ඩුකාර වි. ජ. මු. ලොකුබණ්ඩාර මහතා ද, පළාත් සභාවේ සෙසු ඇමැතිවරු ද, මන්ත්‍රී පිරිස් ද සෞඛ්‍ය අමාත්‍යාංශ ලේකම්වරයා ඇතුළු නිලධාරී පිරිස් ද එක්ව සිටියහ.මෙම අවස්ථාවේදී රජයේ රෝහල්වල මෙන්ම ආයුර්වේද රෝහල්වල සහ සේවා මධ්‍යස්ථානවල සේවය කළ සේවක සේවිකාවන් 40 දෙනකුට ආසන්න පිරිසකට ද ස්ථිර සේවා පහසුකම් ලබා දෙනු ලැබූ බව ද ඉතා දිගු කලක් වෘත්තීය සේවාවේ අවිනිශ්චිත තත්ත්වයකින් පසුවූ මෙම කම්කරු පිරිස්වලට ස්ථිර පත්වීම් ලබාදීම එම සේවක පිරිස්වල පවුල්වල ඥාති පිරිස්වල සතුටට ද හේතු වී ඇති අතර එම පවුල්වල දෙමව්පිය පිරිස් ඇතුළු ඥාතීහු ද මෙම අවස්ථාවට පැමිණ මහ ඇමැතිවරයා විසින් ගන්නා ලද තීරණය අගය කැර සිටියහ.එහිදී ස්ථිර පත්වීම් ලබාගත් පිරිස් ඇමතූ මහ ඇමැතිවරයා මෙසේ කීය.අද පටන් ස්ථිර සේවාවන්ට පත්වූ මෙම කම්කරු පිරිස් තම සේවාවන් ජනතාවට, රෝගීන්ට ඉතාම කාරුණිකව, දයාබරව ඇප කැපවෙමින් ඉටුකරන්නට දැඩි ලෙසට සිතට ගත යුතුයි.කාරුණික හදවතින් දයාබර ලෙසට රෝගීන්ට සලකන්නට ද සිතට ගන්නැයි කියා ද, නිසි වේලාවට සේවයට වාර්තා කැර රෝහල්ගතව සිටින රෝගීන්ට සහ සෞඛ්‍ය සේවා ලබාගන්නට එම ආයතනවලට යන එන ජනතාවට ද ඉතාම කාරුණිකව තම සේවාවන් ලබා දෙන්නට සිතට ගත යුතුයි.